Det kan ende med, at Danmark tiltrækker endnu flere barnebrude, efter Udlændingestyrelsen har blåstemplet, at visse ægtepar med mindreårige, der i februar blev tvangsadskilt på danske asylcentre, nu får lov til at flytte sammen igen.

Det mener den konservative udlændingeordfører Naser Khader.

- Det her kan i sidste ende betyde, at nogle af dem, der er gift med mindreårige, nu vil søge til Danmark. Når de kan se, at vi accepterer, at nogle af de her ægtepar kan bo sammen, vil det være naturligt for dem at komme her til. Det er stærkt problematisk, siger Naser Khader til Ekstra Bladet.

Khader vil nu have en forklaring på, hvorfor Udlændingestyrelsen ifølge FN's børnekonvention har omstødt nogle af de afgørelser om at adskille ægtepar med mindreårige, efter udlædninge- og integrationsminister i februar krævede 27 ægtepar adskilt.

Se også: Støjberg gik for vidt: Barne-brude må godt bo med deres mænd

- Jeg vil gerne have en forklaring på, at den del af konventionen, der handler om familiens enhed åbenbart vejer tungere end den del, der handler om at bekæmpe misbrug af børn, siger Khader.

- Vi skal ikke acceptere præmisserne bag barnebrude, selvom jeg altid har sagt, at man skal se på den enkelte sag, når de kommer hertil, siger politikeren.

Mere prostitution

- Borgerkrigen (i Syrien red.) har medført, at der er større prostitution, flerkoneri og generelt flere barnebrude. Jeg synes, vi accepterer den udvikling, hvor vi ser børn helt ned i 12-års-alderen, der bliver gift med rigmænd - og familier, der sælger deres teenagedøtre. Det skal vi ikke acceptere, siger Naser Khader.

Dansk Folkepartis udlændingeordfører, Martin Henriksen, erklærer sig enig.

- Nu er det dog stadig sådan, at man som udgangspunkt ikke må bo sammen, hvis man er mindreårig, så vi har stadig til gode at se, om det øger tiltrækningskraften. Og de fleste lever da også stadig adskilt. Men det er skrupforkert, at en eller anden konvention skal spænde ben for, at vi kan føre vores egen udlændingepolitik, siger Martin Henriksen og påpeger, at der er brug for et opgør med konventionerne.

Udlændinge- og integrationsordfører Inger Støjberg ønsker ikke at udtale sig til Ekstra Bladet, meddeler hendes spindoktor.